ครม.ไฟเขียวขยายเวลาโอนเงินให้ผู้มีรายได้น้อยเป็น 31 ม.ค. 60
ครม.ไฟเขียวขยายเวลาโอนเงินให้ผู้มีรายได้น้อยเป็น 31 ม.ค. 60 จากเดิม 30 ธ.ค.59
27 ธ.ค. 2559

นายณัฐพร จาตุศรีพิทักษ์ ที่ปรึกษา รมว.พาณิชย์ เปิดเผยว่า ที่ประชุมคณะรัฐมนตรี (ครม.) เห็นชอบขยายเวลาในการตรวจสอบคุณสมบัติและการโอนเงินตามมาตรการเพิ่มรายได้ให้แก่ผู้มีรายได้น้อยในโครงการลงทะเบียนเพื่อสวัสดิการแห่งรัฐ ซึ่งเป็นโครงการให้เงิน 1,500 และ 3,000 บาท ตามที่กระทรวงการคลังเสนอ โดยให้ขยายเวลาการตรวจสอบคุณสมบัติจนถึง 16 ม.ค.60 และขยายเวลาการโอนเงินจนถึง 31 ม.ค.60 จากเดิม 30 ธ.ค.59
ทั้งนี้เนื่องจากที่ผ่านมาได้มีผู้มาลงทะเบียน จำนวน 8.3 ล้านคน ขณะนี้ผ่านการตรวจสอบคุณสมบัติแล้วประมาณ 7 ล้านคน และ 3 ธนาคารคือธนาคารออมสิน ธนาคารกรุงไทย และ ธนาคารเพื่อการเกษตรและสหกรณ์การเกษตร (ธ.ก.ส.) ทำการโอนเงินแล้ว 6.1 ล้านคน หรือประมาณ 87.5% ของทั้งหมด
ส่วนที่เหลืออีกประมาณ 1 ล้านคนยังต้องมีการตรวจสอบคุณสมบัติให้ครบถ้วน ซึ่งปัญหาที่ผ่านมา คือ ผู้มีสิทธิ์บางรายยังไม่มีบัญชีเงินฝากกับ 3 ธนาคาร หรือบางรายข้อมูลไม่สมบูรณ์ หรืออยู่ในพื้นที่ห่างไกล ทำให้การเดินทางเข้ามาเพื่อแก้ไขข้อมูลยังมีปัญหา อีกทั้งจำนวนผู้ลงทะเบียนมีมาก ทำให้จำเป็นต้องขยายเวลาออกไป 